Unse vruntlike grote mit steder unde ghuder ghunst thovorne gescreven mit alle deme, dat wy gudes vormogen. Ersame, leve vrunt unde ghude ghunre. Juwen vruntliken breyff uns gescreven hebbe wy ghutliken entfangen unde wol vornomen, dar juwe erzamcheit inne beghert, dat wy ju ene utschryfft des breves senden scholen, den uns Clawes Doeck sande. Des sende wy ju de copyen in desseme breve besloten van deme lude, alse de breyff ludet. Unde wy bidden ju, leve besunderge vrvnt unde ghude ghunre, dat juwe ersamicheit hiirane zick umme unser leve unde wilges deynstes willen bewysen wyllen, alse wy uns des gansliken vorhopende syn unde uns vormoden tho ju, unde bearbeden dit noch juwen vormogen, dat deme sulven Clawes Docke sche na syme vordenste, alse dat he mit syner geseltschop gerychtet werden, wante jywer ersamicheit aller sake darvan wol wytlick syn. Item, leve vrunt, so bidde wy ju, dat gii woldon unde schiicken dusse bygebunden breve vort an den voged tho Abou unde de anderen an unsen genedigen heren den konynck, unde offt dat Got ghevet, dat juwe ersamycheit vor syne genade sulven personliken kome, dat gii se dan syner ghenade sulven brengen unde unse beste in dessen saken werven unde weten, alse wy ju des gansliken wol tobetruwen, offte senden se syner ghenade vort sunder sumen, offt gii vor syne genade sulven nicht en komen; dat wille wy tegen juwe ersamicheit gerne vordeynen nach all unseme vormogen. Hiirmede beware ju de almechtighe Got in suntheyt unde wolmacht to langen saligen tyden. Gescreven under unsem secreete, des dynstages vor sunte Michele. Borgermester unde radmanne to Revale.